27.05.21  
  
Historien om MC Goosetown.

I midten af nullerne, hvor friværdien i samfundet var vokset betydeligt, begyndte flere og flere at investere i motorcykel og i takt hermed opstod en række køresammenhold af meget forskellig art, og sådan var det også i det sydsjællandske område.

I løbet af 2009 opstod der et ønske blandt en række motorcyklister i det sydsjællandske område om at skabe et mere formaliseret sammenhold - altså en egentlig klub.

I slutningen af 2009 tog Hans Christian Rasmussen initiativ til at sammenkalde en række motorcyklister, som ville medvirke til at danne en MC klub, der på demokratisk vis kunne fungere med vedtægter og medindflydelse i det sydsjællandske område.

I starten af 2010 blev der indkaldt til stiftende generalforsamling til afholdelse den 7. februar 2010, og fra denne dato var MC Goosetown en realitet med den formålsparagraf at samle motorcyklister fra fortrinsvis Sydsjælland, Falster og Møn til fælles ture og socialt samvær.

Klubbens første formand blev Hans Christian Rasmussen, og med ham i spidsen for den nystartede klub, startede det hele med onsdags- og søndagsture samt længere ture rundt i Danmark og udlandet samt socialt samvær med bowling og hygge hen over vinteren, hvor motorcyklerne var sat i hi.

I 2014 blev Hans Christian Rasmussen afløst af Peter Falk som formand, og Peter stod i spidsen for klubben indtil 2019, hvor Henning Nielsen tog over som formand, indtil han i 2021 blev afløst af Peter Hansen, der blev valgt til posten som formand for klubben.

Gennem årene har klubben haft en medlemsskare omkring 50, hvoraf mange har været med siden klubbens start i 2010.

MC Goosetown lever fortsat i bedste velgående efter klubbens formålsparagraf og sætter samværet mellem medlemmerne – uanset størrelse og værdi af motorcykel – i højsædet.